text.text: موقع واب يعبر على أفكار وعقيدة ومشروع الحركة القومية التونسية
text.text_idx: #000000
text.text: الرئيسيةسياسةالعولمة و إرادة الأمة للفعل و التأثير في العالم
text.text_idx: #000006
text.text: العولمة و إرادة الأمة للفعل و التأثير في العالم
text.text_idx: #000007
text.text: في التسعينات بدات تظهر مصطلحات: العولمة، القرية العالمية، اختفاء الحدود، انفتاح الاسواق، الشركات العابرة للقارات... و كل ما يعني أن: الدول، الشعوب، الامم، الثقافات و الحضارات بدات توفا و بش يولي فما حضارة وحدة.
text.text_idx: #000009
text.text: و من وقتها بدات بكائيات: انتفاء الخصوصية، نهاية الاوطان، ضياع الشعوب، تقولب العالم، تفسخ الهويات... و هات من آك اللاوي.إنها لوغة الضعفاء لا اكثر لا اقل، الي ديما تخوفهم التحولات التاريخية لأنهم مجرد منفعلين و خاضعين لتأثير القوى العالمية و لذا آش علينا فيهم .
text.text_idx: #000010
text.text: الي خلاني نطرح الموضوع هو الإحتجاج بالعولمة ضد القومية/الوطنية على أساس إنو عصر القوميات وفا و عصر الأوطان وفا و انو الدولة القومية و الدولة الوطنية وفا عصرها، و لذا فانو الفكر القومي ولا قديم ، متخلف، ماصط، ماضوي و ماهوش حلو جملة و يقولي البعض: آخي انتي مازلت غادي ؟؟؟!
text.text_idx: #000011
text.text: مثلا: في وحدة من محاضرات جمعية المنتدى القومي التونسي حول موضوع البطولة التاريخية التونسية فما راجل كبير جاء و تسائل على شرعية: الفكر القومي أو الفكر الوطني في عصر: الأنترنات وين ولدو يشاطي مع واحد من الأرجنتين ! و في محاضرة أخرى حول الأصول الجينية للتوانسة فما صحافي تسائل عن معنى القومية/الوطنية في “عصر العولمة” وين هو يحكي مع اشخاص من كل العالم ؟؟!
text.text_idx: #000012
text.text: في ردي على هذه التساؤلات باش نذكر:أولا: أن التاريخ الانساني في تقدمو تتقدم معاه: وسائل النقل، التجارة العالمية، الاتصالات و التثاقف... و من بدايات التاريخ السياسي وين تكونت الأنظمة السياسية الاولى، وين تكونت أولى الهويات العامة (قبائل، مدن، ديانات، ثقافات...) و برز بعدها مباشرة الحروب و التجارة و هكا بدات عمليات التواصل الإنساني من آلاف السنين لتالي و ماشية و تقدم. و على قد التقدم العلمي و التقني و توسع حجم الدول و المغامرة الانسانية، على قد ماتكبر العلاقات الإنسانية.و يعني هذا تعولم الإنسانية في إرتباط تاريخها و التأثر المتبادل بينها.
text.text_idx: #000013
text.text: إلى حد الآن مزالو ينجمو يقولو إنو سرعة العلاقات و التأثيرات الجديدة، في مداها و عمقها ماصارش من قبل في التاريخ وين كل فئات المجتمع يحكو و يتنقلو و يتفاعلو يوميا و في كل لحظة من كل العالم. كيف ما ينجمو يقولو انو تشابك العلاقات العالمية أصبح قوي علخر و عميق و كل لحظة يزيد يقوا و يتعمق و لذا فإنو القومية/الوطنية و كل ما يتعلق بيها ماشي و يوفا .
text.text_idx: #000017
text.text: و الهنا، القومية بالذات هي روح أمة معينة معبر عنها سياسيا، يعني إنو أي أمة بعد ماتتوجد تاريخيا في مجتمع و نظام سياسي يولي عندها وعي بذاتها و إرادة فعل في حياتها و هاذم الزوز هوما روحها ( الوعي و الإرادة) و القومية هي بكل بساطة: إرادة التقدم بالأمة سياسيا/إقتصاديا و ثقافيا .
text.text_idx: #000018
text.text: ف: كون أمة معينة في حالة إختلاط عملاقة بباقي العالم وين ترا فيه: ديانات، لغات، فنون، علوم، تقنيات، رياضات، أساليب حياة أخرى و مختلف. هل يعني هذا إنها تفقد وعيها بذاتها ؟ هل يعني هذا انها تفقد إرادتها؟ هل يعني هاذا انها تفقد روحها؟ هل يعني هاذا انها تفقد قوميتها؟ هل يعني هذا أن شخصيتها تذوب؟طبعا لا .
text.text_idx: #000019
text.text: الأمم القوية ماهيش قاعدة تتفسخ: اللوغة الانقليزية ماشية و تنتشر و تكتسح أصلا و لكن معاها الصينية و الهندية الي هوما دول صاعدة و عندهم ثقافات قوية و عندهم تأثير ماشي و يكبر و بدون أي خوف من التفسخ لأنهم قاعدين ينتجو في هويتهم يوميا و تأثيرهم يعظم في العالم .
text.text_idx: #000025
text.text: أماني الضعفاء و المنهزمين روحيا في عصر العولمة:شنوة يعملو؟ نلغو الدولة، نلغو المصالح العامة و نفقدو جميع الاهداف! و نبركو، نموتو، نطالبو بجنسية إنسانية، نطالبو بحكم الأمم الأخرى فينا! هل نقولو وفات الأمم و الأوطان و من بعدها نرجعو نسكنو في المغارات كيما ( بدايات الانسانية) او نقعدو نستنو في رحمة العالم المتقدم بأنو يعطينا جنسية و يتوحد و يضمنا او شنوة ؟؟؟؟
text.text_idx: #000026
text.text: العالم في صراع دائم يعني صراع مصالح، صراع أمم، صراع هويات و بسهولة تصير أعتى الحروب. العالم هو جو تنافسي عملاق في سباق القوة و النفوذ.و الهنا العولمة كبرت الميدان و وحدتو، ملي كان سابقا ميادين متفرقة، العولمة وحدتو تماما على مستوى الإنسانية وين ولا فما: تنافس اقتصادي، ثقافي، سياسي، عسكري و رياضي عالمي و اللعب محلول لكل الأمم و لهنا الأمم القوية ديراكت تهبط تلعب و الضعيفة تخاف و تتبكا و تندب و تولي تحب على ماطش تعادل وين نعملو فريق واحد ميلعبش !
text.text_idx: #000027
text.text: التوانسة الي يستمتعو بمقولة “جاء عصر العولمة و وفا وقت القوميات” أغلبهم من الجيل القديم الفاشل تماما على كل الأصعدة أو من كانيشات فغانسا الي يكرهو كل ماهو : فعل، مواجهة، تحدي، تضحيات و يبدعو في إنتاج أفكار تتضاد مع الفعل القومي لأنو يخوفهم .
text.text_idx: #000028
text.text: الأمة التونسية كيف كل الأمم: قدامها ميدان فعل و [يا تربح يا تخسر]، كيف تخسر فإنها تمشي للتفسخ كيما الأمم الميتة و كيف تربح فإنها تكبر و تولي تضم لجسدها أجزاء من الأمم المتفسخة أو المجموعات الضايعة هكا هو التاريخ .
text.text_idx: #000029
text.text: في عصر العولمة فما أمم تنتج: القيم، العلوم، التقنيات، الفنون، الرياضات، الألبسة، الأكلات، الزينة.. أي أنها تتحكم في الحياة و هاذم أسياد العالم و حكام العولمة أو حاملي بطولة العالم .و فما أمم: تاكل، تلبس، تستعمل أجهزة، تتابع فنهم، تقلد أكلات ... تتفرج في الأمم القوية و اتبع الأمم القوية و تخضعلها و هاذم هوما الخدامة و الفرايجية و المتفسخين .
text.text_idx: #000030
text.text: فما حضارة انسانية و تاريخ انساني و لهنا نلقو نوعين من الأمم أو القوميات الي يصنعوه أو يساهمو في صنعانو و الي يتفرجو فيه و يتبعوه فقط. لهنا القومية بفعلها السياسي هي تفعل في العولمة و تفعل في العالم و تفعل في الانسانية و تاخذ دورها الكامل في العولمة .
text.text_idx: #000031
text.text: لهنا القومية التونسية ترى إنو الأمة لازمها تساهم في التاريخ الإنساني بمجهودها و بمغامرتها، بتجربتها، بطموحها بكل ما عطاها ربي، لازم تساهم و تطمح لأنها ترتقي في سلم القوة و تكون أمة فاعلة في العولمة، فاعلة في السياسة العالمية، فاعلة في مصير الانسانية، فاعلة و محددة في العالم و إلا فإنها باش تنتهي .
text.text_idx: #000032
text.text: العولمة هي إنفتاح العالم على بضعضو يعني إنو التأثيرات تنتقل مباشرة بأقل حواجز و عراقيل.لهذا يكون السؤال: شكونو المؤثر و شكونو المتأثر؟. الإجابة ساهلة: يأثر القوي و يتأثر الضعيف.و هكا في الخلطة الانسانية الي إسمها العولمة فما أمم لفوق و أمم لوطا و إنتي و جهدك.
text.text_idx: #000033
text.text: العولمة هي عصر جديد و وراها مصير إنساني جديد و السؤال الي يتطرح لهنا مش توفا القوميات و الا لا و إنما :من هي القوميات الي بش تعل؟ و هكا يشاركو في صنعان المصير و القوميات الي تنفعل و تتفرج ستخضع للمصير.
text.text_idx: #000034
text.text: فما تاريخ ومصير إنساني قاعد يتصنع يوميا و لهنا أنا سؤالي:وين يلزم يكون دور تونس؟ وين نصيب الأمة التونسية من الفعل التاريخي؟شنوة لازمها تونس تعمل باش تشارك فيه و تكون فاعلة و مقررة فيه و كان لزم هي الأولى؟بنسبة ليا الوعي السياسي للأمة التونسية و الإرادة السياسية التونسية هوما الهوية التونسية و إنتصارهم هو الي يخلد تونس و يعطيها بلاصتها في الإنسانية و لذلك منخافش من العولمة و الانفتاح الانساني ابدا لأنو [مصيرنا هو نتيجة جهدنا] .
text.text_idx: #000036
text.text: تو بالنسبة لحكماء نهاية القومية و الي يراو كل طموح تونسي هو تضييع وقت ولازم الوقت الصحيح نعدوه في بذل أكبر مجهود باش: نذوبو في العالم و الانسانية و ناخذو جنسية عالمية و نرتاحو من أي جهد تونسي و نتمنو يوفا التنافس و الحروب و الصراعات و نعيشو في سلام دائم متاع (حب ، اخاء، ركشة..) : نهاية التاريخ يعني !
text.text_idx: #000037
text.text: الرد الجذري على اللوم السطحي للقومية التونسية
text.text_idx: #000039